
REFERAT DE APROBARE A  PROIECTULUI DE HOTĂRÂRE

privind aprobarea Regulamentului de organizare și funcționare a activității de voluntariat din cadrul Primăriei Municipiului Timișoara și al serviciilor publice din Subordinea Consiliului Local al municipiului Timișoara
Motivul emiterii proiectului de hotărâre

Construirea unei comunități este posibilă doar prin implicarea voluntară și activă a cetățenilor, iar aceasta depinde de gradul în care structurile locale încurajează participarea lor. Deși Timișoara are o societate civilă vie și din ce în ce mai mulți timișoreni doresc să se implice în acțiuni civice, Primăria a rămas pentru ei o instituție închisă. 
Faptul că Timișoara este singurul oraș din România care duce pacienților cu COVID 19 concentratoare de oxigen și pulsoximetre la domiciliu este datorat unui parteneriat exemplar între instituția primăriei, respectiv Direcția de Asistență Socială a Municipiului Timișoara, ONG-uri și mediul antreprenorial. Acesta nu trebuie să rămână un caz izolat. Un alt exemplu de bune practici este Formațiunea de Intervenție Rapidă ”SALVO” din cadrul Compartimentului Voluntar pentru Situații de Urgență, care funcționează în interiorul Primăriei, cu voluntari. Compartimentul Voluntar pentru Situații de Urgență s-a mobilizat extraordinar pentru a gestiona, cât se poate de bine și de rapid, situația migranților intrați ilegal pe teritoriul României, din Serbia. 
Și un caz și celălalt demonstrează că, din societatea civilă, vin energii și idei noi către administrația publică și că nu ne putem permite să ratăm acest moment care poate să fie determinant pentru construcția comunității noastre, solidare, active, libere și democratice. Deschiderea instituției către voluntariat este doar primul pas. Acest Regulament crează cadrul instituțional prin care cetățenii se pot implica în activitățile de interes public ale Primăriei Municipiului Timișoara așa cum sunt acestea definite de Legea nr. 78/2014 privind reglementarea activității de voluntariat în România și de Ordonanța de urgență a Guvernului nr. 57/2019 privind Codul administrativ.
Odată cu deschiderea instituției către voluntari, Primăria va câștiga o abordare mai creativă, apropiere de cetăţeni și implicarea lor în soluţionarea problemelor și luarea deciziilor. Își va consolida rolul de partener al comunității și va genera încredere pentru o colaborare deschisă. Timișorenii vor dobândi o mai bună înțelegere a modului în care funcționează administrația și vor învăța să fie mediatori între actorii comunității și să construiască comunități de cetățeni. 
Apreciez că propunerea de Regulament este în conformitate cu prevederile legislației în vigoare. Propun elaborarea de către Compartimentul Voluntar pentru Situații de Urgență a unui proiect de hotărâre cu privire la aprobarea Regulamentului de organizare și funcționare a activității de voluntariat din cadrul Primăriei Municipiului Timișoara și al serviciilor publice din Subordinea Consiliului Local al municipiului Timișoara, conform Legii nr. 78/2014 privind reglementarea activității de voluntariat în România, aceasta hotărâre urmând a fi adusă la îndeplinire de către toate structurile din cadrul aparatului de specialitate al Primarului Municipiului Timișoara conform organigramei în vigoare, care își desfășoară activitatea și au atribuții în domenii de interes public mai sus menționate.

 Proiectul de hotărâre, împreună cu întreaga documentaţie, va fi prezentat spre dezbaterea și aprobarea Consiliului Local al municipiului Timișoara. 

